“დამტკიცებულია“

აჭარის ავტონომიური რესპუბლიკის

უმაღლესი საბჭოს ბიუროს 2024 წლის

 ....................... № გადაწყვეტილებით

დავით გაბაიძე

უმაღლესი საბჭოს თავმჯდომარე

**აჭარის ავტონომიური რესპუბლიკის უმაღლესი საბჭოს საკონსტიტუციო,**

**იურიდიულ და საპროცედურო საკითხთა კომიტეტის**

**დ ე ბ უ ლ ე ბ ა**

**თავი I.**

**ზოგადი დებულებები**

**მუხლი 1**

1. წინამდებარე დებულება განსაზღვრავს აჭარის ავტონომიური რესპუბლიკის უმაღლესი საბჭოს (შემდგომში – უმაღლესი საბჭო) საკონსტიტუციო, იურიდიულ და საპროცედურო საკითხთა კომიტეტის (შემდგომში - კომიტეტი) უფლებამოსილების, საქმიანობისა და გადაწყვეტილებათა მიღების წესებს, აგრეთვე კომიტეტის თავმჯდომარის, მოადგილის, წევრთა უფლებამოსილებასა და კომიტეტის საქმიანობასთან დაკავშირებულ სხვა საკითხებს.

2. კომიტეტი უმაღლესი საბჭოს საქმიანობის ერთ-ერთი ძირითადი და მუდმივი სუბიექტია, რომელიც თავის საქმიანობას წარმართავს „აჭარის ავტონომიური რესპუბლიკის შესახებ“ საქართველოს კონსტიტუციური კანონის, აჭარის ავტონომიური რესპუბლიკის კონსტიტუციის, უმაღლესი საბჭოს რეგლამენტის, სხვა საკანონმდებლო აქტებისა და ამ დებულების შესაბამისად.

3. კომიტეტი ახორციელებს საკანონმდებლო საკითხების წინასწარ შემუშავებას, განხილვას და უმაღლესი საბჭოს პლენარული სხდომისათვის მომზადებას, ხელს უწყობს აჭარის ავტონომიური რესპუბლიკის კანონების, უმაღლესი საბჭოს დადგენილებებისა და სხვა გადაწყვეტილებების შესრულებას, თავისი კომპეტენციის ფარგლებში კონტროლს უწევს უმაღლესი საბჭოს წინაშე ანგარიშვალდებული ორგანოებისა და აჭარის ავტონომიური რესპუბლიკის მთავრობის საქმიანობას.

4. კომიტეტის საქმიანობას საერთო კოორდინაციას უწევს უმაღლესი საბჭოს თავმჯდომარე.

**თავი II.**

**კომიტეტის საქმიანობის ძირითადი მიმართულებები**

**მუხლი 2**

1. კომიტეტი კანონმდებლობით დადგენილი კომპეტენციის ფარგლებში:

ა) შეიმუშავებს, განიხილავს და უმაღლესი საბჭოს პლენარული სხდომისათვის ამზადებს საკანონმდებლო აქტების, უმაღლესი საბჭოს დადგენილებებისა და სხვა გადაწყვეტილებების პროექტებს;

ბ) მონაწილეობს უმაღლეს საბჭოში შემოსული კანონპროექტების განხილვა-დამუშავებაში, ამზადებს დასკვნებს და კანონპროექტების თაობაზე წარმოდგენილი შენიშვნების გათვალისწინების ამსახველ ფურცელს გადასცემს უმაღლესი საბჭოს შესაბამის ორგანოს;

გ) განიხილავს აჭარის ავტონომიური რესპუბლიკის რესპუბლიკური ბიუჯეტის კანონის პროექტს და შეიმუშავებს დასკვნას;

დ) განიხილავს აჭარის ავტონომიური რესპუბლიკის მთავრობის წევრთა კანდიდატურებს, ასევე იმ თანამდებობის პირთა კანდიდატურებს, რომლებსაც ირჩევს ან რომელთა დანიშვნაზე თანხმობას იძლევა უმაღლესი საბჭო და შესაბამის დასკვნებს წარუდგენს უმაღლესი საბჭოს ბიუროს;

ე) აკონტროლებს კანონების, უმაღლესი საბჭოს დადგენილებებისა და სხვა გადაწყვეტილებების შესრულებას და საჭიროების შემთხვევაში შესაბამის დასკვნას წარუდგენს უმაღლეს საბჭოს;

ვ) ახორციელებს კონტროლს უმაღლესი საბჭოს წინაშე ანგარიშვალდებული ორგანოებისა და აჭარის ავტონომიური რესპუბლიკის მთავრობის საქმიანობაზე და საჭიროების შემთხვევაში შესაბამის დასკვნას წარუდგენს უმაღლეს საბჭოს;

ზ) წყვეტს თავისი საქმიანობის ორგანიზაციულ საკითხებს;

თ) სარგებლობს საკანონმდებლო ინიციატივის უფლებით.

2. კომიტეტი რეგლამენტის მოთხოვნათა დაცვის უზრუნველსაყოფად, უშუალოდ დადგენილი კომპეტენციის ფარგლებში:

ა) ამზადებს წინადადებებს რეგლამენტში აუცილებელი ცვლილებების შეტანის შესახებ;

ბ) დადგენილი წესით ახორციელებს უმაღლესი საბჭოს რეგლამენტის მოთხოვნათა დაცვის უზრუნველყოფას;

გ) განსაზღვრავს უმაღლესი საბჭოს კომიტეტებში, დროებით კომისიებში და ეთიკის საბჭოში პროპორციული წარმომადგენლობის კვოტებს;

დ) წარმართავს უმაღლესი საბჭოს სამანდატო საქმიანობას;

ე) უმაღლესი საბჭოს რეგლამენტით დადგენილი წესით შეისწავლის და განიხილავს უმაღლესი საბჭოს წევრის უფლებამოსილების ცნობისა და ვადამდე შეწყვეტის საკითხებს, შეიმუშავებს დასკვნას და განსახილველად წარუდგენს ბიუროს, უმაღლეს საბჭოს პლენარულ სხდომას;

ვ) შეისწავლის უმაღლესი საბჭოს წევრთა თანამდებობრივი შეუთავსებლობის შემთხვევებს და უმაღლესი საბჭოს რეგლამენტით დადგენილი წესის შესაბამისად რეაგირებს მათზე;

ზ) პერიოდულად და საჭიროებისამებრ აანალიზებს სათანადო ორგანოებიდან წარმოდგენილ უმაღლესი საბჭოს წევრის ქონებრივი მდგომარეობის დეკლარაციის შესახებ ინფორმაციას. აუცილებლობის შემთხვევაში საკითხი შეაქვს უმაღლესი საბჭოს პლენარულ სხდომაზე განსახილველად;

თ) შეისწავლის ფრაქციის რეგისტრაციისათვის საჭირო მასალებს და დასკვნას წარუდგენს ბიუროს განსახილველად. უმაღლეს საბჭოს აცნობებს ფრაქციიდან წევრის გასვლის ან ფრაქციის გაუქმების ფაქტს;

ი) ცნობად იღებს ფრაქციიდან წევრის გარიცხვის, აგრეთვე ფრაქციის ხელმძღვანელი პირების არჩევის, გადაყენების, გადადგომის, ფრაქციის სადამფუძნებლო დოკუმენტებში შესწორებათა შეტანის შესახებ ინფორმაციას, რის თაობაზეც აცნობებს უმაღლეს საბჭოს;

კ) უმაღლესი საბჭოს რეგლამენტით განსაზღვრულ შემთხვევებში და დადგენილი წესით ამოწმებს უმაღლესი საბჭოს წევრთა ან ამომრჩეველთა ხელმოწერების ნამდვილობას და დასკვნას წარუდგენს ბიუროს, უმაღლესი საბჭოს პლენარულ სხდომას. ამომრჩეველთა საინიციატივო ჯგუფს გადასცემს სარეგისტრაციო მოწმობას ან რეგისტრაციაზე ეუბნება მოტივირებულ უარს;

ლ) უმაღლესი საბჭოს რეგლამენტით განსაზღვრულ შემთხვევებში ასრულებს დროებითი ხმის დამთვლელი კომისიის ფუნქციებს, ადგენს ფარული კენჭისყრის გამართვის ადგილს, ბიულეტენების ფორმას და მისი შევსების წესს;

მ) უმაღლესი საბჭოს რეგლამენტით განსაზღვრულ თანამდებობის პირთა მიერ რეგლამენტის მოთხოვნათა დარღვევის შემთხვევაში ბიუროს წინაშე სვამს საკითხს სათანადო რეაგირებისათვის;

ნ) ახორციელებს უმაღლესი საბჭოს რეგლამენტით მინიჭებულ სხვა უფლებამოსილებებს.

**თავი III.**

**კომიტეტის შემადგენლობა**

**მუხლი 3**

1. კომიტეტი შედგება კომიტეტის თავმჯდომარის, მოადგილისა და წევრებისაგან.

2. კომიტეტის შემადგენლობა განისაზღვრება ფრაქციათა წარმომადგენლობისა და უმაღლესი საბჭოს იმ წევრთა რაოდენობის პროპორციულად, რომლებიც არ არიან გაერთიანებული არც ერთ ფრაქციაში.

3. კომიტეტის თავმჯდომარისა და მისი მოადგილის არჩევისა და უფლებამოსილების შეწყვეტის წესი და საფუძვლები განისაზღვრება უმაღლესი საბჭოს რეგლამენტით.

4. კომიტეტის თავმჯდომარე:

ა) ხელმძღვანელობს კომიტეტის საქმიანობას, იწვევს და წარმართავს კომიტეტის სხდომებს;

ბ) წარმოადგენს კომიტეტს უმაღლეს საბჭოში, მის ფარგლებს გარეთ და შესაბამის ურთიერთობებში;

გ) ხელს აწერს კომიტეტის აქტებს და კომიტეტის სხდომის ოქმებს;

დ) საერთო ხელმძღვანელობას უწევს კომიტეტის აპარატს;

ე) საგაზაფხულო სესიის დაწყებიდან არაუგვიანეს 2 კვირისა უმაღლეს საბჭოს წარუდგენს კომიტეტის საქმიანობის შესახებ წერილობით ანგარიშს;

ვ) გამოსცემს განკარგულებას შიდა საკომიტეტო ორგანიზაციულ საკითხებზე;

ზ) განსაზღვრავს კომიტეტის სხდომის დღის წესრიგს საკუთარი ინიციატივით ან კომიტეტის წევრის (წევრების) მოთხოვნით;

თ) ახორციელებს უმაღლესი საბჭოს რეგლამენტით მისთვის მინიჭებულ სხვა უფლებამოსილებას;

5. კომიტეტის თავმჯდომარის მოადგილე:

ა) კომიტეტის თავმჯდომარის არყოფნის, აგრეთვე კომიტეტის თავმჯდომარის გადადგომის, გადაყენების, მის მიერ უფლებამოსილებათა განხორციელების შეუძლებლობის ან მისი, როგორც უმაღლესი საბჭოს წევრის უფლებამოსილების ვადამდე შეწყვეტის შემთხვევაში ასრულებს კომიტეტის თავმჯდომარის მოვალეობას;

ბ) კომიტეტის თავმჯდომარის დავალებით ასრულებს ცალკეულ დავალებებს.

6. კომიტეტის წევრს უფლება აქვს:

ა) თანაბარ საწყისებზე მონაწილეობდეს კომიტეტის მუშაობაში, აირჩიოს და არჩეულ იქნეს კომიტეტის თანამდებობებზე;

ბ) განსახილველ საკითხზე გამოთქვას შენიშვნები, წინადადებები და მოსაზრებები, ჰქონდეს განსხვავებული პოზიცია;

გ) ნებისმიერ დროს გავიდეს კომიტეტის შემადგენლობიდან;

დ) განახორციელოს უმაღლესი საბჭოს რეგლამენტითა და სხვა საკანონმდებლო აქტებით მისთვის მინიჭებული უფლებამოსილებანი.

7. კომიტეტის წევრი ვალდებულია დაესწროს კომიტეტის სხდომას და მონაწილეობა მიიღოს მის მუშაობაში.

8. კომიტეტის წევრის უფლებამოსილება წყდება მის მიერ კომიტეტის შემადგენლობიდან გასვლის შესახებ განცხადების წარდგენის მომენტიდან, ფრაქციის მიერ მისი კომიტეტიდან გამოწვევის შესახებ გადაწყვეტილების მიღების მომენტიდან, იმ ფრაქციიდან გასვლის მომენტიდან, რომლის კვოტითაც იქნა იგი წარდგენილი კომიტეტში, მისი როგორც უმაღლესი საბჭოს წევრის უფლებამოსილების შეწყვეტის მომენტიდან, კომიტეტის წევრისთვის შეუთავსებელ თანამდებობაზე არჩევის მომენტიდან.

**თავი IV.**

**კომიტეტის მუშაობის ორგანიზაცია**

**მუხლი 4**

1. კომიტეტის მუშაობას ორგანიზაციას უწევს კომიტეტის თავმჯდომარე.

2. კომიტეტის სხდომებს იწვევს და წარმართავს კომიტეტის თავმჯდომარე, ხოლო მისი არყოფნისას კომიტეტის თავმჯდომარის მოადგილე. კომიტეტის სხდომების პერიოდულობას განსაზღვრავს კომიტეტი, მაგრამ არანაკლებ თვეში ერთი სხდომისა სასესიო პერიოდში (სესიებს შორის პერიოდში კომიტეტი არ არის ვალდებული გამართოს კომიტეტის სხდომა). კომიტეტი ვალდებულია უმაღლესი საბჭოს ბიუროს დავალებით, მის მიერ განსაზღვრულ ვადაში გამართოს სხდომა და განიხილოს საკითხი.

3. კომიტეტის სხდომა უფლებამოსილია, თუ მას ესწრება კომიტეტის სიითი შემადგენლობის უმრავლესობა.

4. კომიტეტის სხდომის გამართვის თარიღი და დღის წესრიგი კომიტეტის წევრებს ეცნობება და ქვეყნდება უმაღლესი საბჭოს ვებგვერდზე სხდომამდე, როგორც წესი არაუგვიანეს ერთი დღისა.

5. კომიტეტის სხდომის დღის წესრიგიდან საკითხის ამოღების ან/და დღის წესრიგში ახალი საკითხის დამატების თაობაზე გადაწყვეტილება მიიღება კომიტეტის სხდომაზე დამსწრეთა უმრავლესობით.

6. კომიტეტის სხდომაზე გადაწყვეტილება მიიღება ღია კენჭისყრით, სხდომაზე დამსწრე კომიტეტის წევრთა ხმების უმრავლესობით, მაგრამ არანაკლებ სხდომის გახსნისათვის (უფლებამოსილების დადგენისათვის) საჭირო ხმების ნახევრისა, გარდა უმაღლესი საბჭოს რეგლამენტით გათვალისწინებული შემთხვევებისა.

7. კომიტეტის სხდომა საჯაროა. განსაკუთრებულ შემთხვევაში კომიტეტი მართავს დახურულ სხდომას. დახურული სხდომის გამართვის შესახებ გადაწყვეტილება მიიღება კომიტეტის სიითი შემადგენლობის უმრავლესობით. კომიტეტის დახურულ სხდომაზე დამსწრე პირთა წრეს ადგენს კომიტეტის სხდომის თავმჯდომარე კანონმდებლობის მოთხოვნათა გათვალისწინებით.

8. კომიტეტის სხდომას სათათბირო ხმის უფლებით შეიძლება დაესწრონ უმაღლესი საბჭოს წევრები, აჭარის ავტონომიური რესპუბლიკის მთავრობის წევრები და მოწვეული პირები.

9. კომიტეტის სხდომაზე დასასწრებად შეიძლება მოწვეულ იქნენ საზოგადოების დაინტერესებული წარმომადგენლები, რომელთაც სხდომის თავმჯდომარის გადაწყვეტილებით შეიძლება მიეცეთ სიტყვით გამოსვლის უფლება.

10. კომიტეტის სხდომაზე დასასწრებად შეიძლება მოწვეულ იქნენ დადგენილი წესით აკრედიტირებული მასობრივი ინფორმაციის საშუალებათა წარმომადგენლები.

11. უმაღლესი საბჭოს თავმჯდომარის მოთხოვნით, ბიუროს ან შესაბამისი კომიტეტების თავმჯდომარეების გადაწყვეტილებით, შეიძლება გაიმართოს არაუმეტეს 2 კომიტეტის ერთობლივი სხდომა. ერთობლივ სხდომაზე განხილულ საკითხებთან დაკავშირებით კომიტეტები ცალ-ცალკე კენჭისყრით იღებენ შესაბამის გადაწყვეტილებას.

12. კომიტეტი უფლებამოსილია გამართოს გასვლითი სხდომა.

13. კომიტეტის სხდომის შესახებ დგება ოქმი, რომელსაც ხელს აწერს კომიტეტის თავმჯდომარე ან/და მისი მოადგილე, თუ ის უძღვება სხდომას, აგრეთვე კომიტეტის აპარატის პასუხისმგებელი პირი.

**თავი V.**

**კომიტეტში საკანონმდებლო და სხვა საკითხების განხილვა**

**და უმაღლესი საბჭოსათვის წარდგენის წესი**

**მუხლი 5**

1. კომიტეტის სხდომაზე განიხილება კომიტეტში შემუშავებული და შემოსული კანონპროექტები, ასევე სხვა საკითხები.

2. კომიტეტის დასკვნები, როგორც წესი წარედგინება უმაღლესი საბჭოს ბიუროს, უმაღლესი საბჭოს პლენარულ სხდომას, ან იგზავნება დანიშნულებისამებრ.

3. კომიტეტი განიხილავს უმაღლესი საბჭოს პლენარულ სხდომაზე განსახილველად გასატან მის გამგებლობას მიკუთვნებულ ყველა საკითხს.

4. აჭარის ავტონომიური რესპუბლიკის მთავრობის წევრი, უმაღლესი საბჭოს წინაშე ანგარიშვალდებული თანამდებობის პირი (მთავრობის წევრი, უმაღლესი საბჭოს წინაშე ანგარიშვალდებული ორგანოს ხელმძღვანელი ან თანამდებობის პირი, რომელიც აჭარის ავტონომიური რესპუბლიკის კონსტიტუციის ან საკანონმდებლო აქტის თანახმად, უმაღლეს საბჭოს წარუდგენს თავისი საქმიანობის ანგარიშს ან რომლის სხვა სახის ანგარიშვალდებულებას უმაღლესი საბჭოს წინაშე უშუალოდ ითვალისწინებს საკანონმდებლო აქტი), უმაღლესი საბჭოს წინაშე ანგარიშვალდებული ორგანოს ხელმძღვანელი, უფლებამოსილია, ხოლო მოთხოვნის შემთხვევაში ვალდებულია, რეგლამენტით დადგენილი წესით დაესწროს კომიტეტის სხდომას, პასუხი გასცეს სხდომაზე დასმულ შეკითხვებს და წარადგინოს გაწეული საქმიანობის ანგარიში. ასეთ პირს მოთხოვნისთანავე უნდა მოუსმინოს კომიტეტმა.

5. ამ მუხლის მე-4 პუნქტით განსაზღვრული პირი ვალდებულია კომიტეტის სხდომას დაესწროს კომიტეტის სხდომაზე დამსწრეთა უმრავლესობის ან ფრაქციის მოთხოვნის საფუძველზე, გარდა ამ მუხლის მე-6 პუნქტით გათვალისწინებული შემთხვევებისა. ამასთან, ფრაქციას კომიტეტზე სავალდებულო წესით მოწვევის უფლება აქვს იმ შემთხვევაში, თუ მას ჰყავს კომიტეტში წევრი.

6. აჭარის ავტონომიური რესპუბლიკის მთავრობის თავმჯდომარე ვალდებულია კომიტეტის სხდომას დაესწროს კომიტეტის წევრების სიითი შემადგენლობის უმრავლესობის წერილობითი მოთხოვნით, რომელიც უნდა შეიცავდეს კომიტეტის სხდომაზე მოსაწვევ პირთან ერთად განსახილველი საკითხ(ებ)ის შესახებ ამომწურავ ინფორმაციას.

7. ამ მუხლის მე-4 პუნქტით განსაზღვრული პირი, კომიტეტის სხდომაზე სავალდებულო წესით დასწრებიდან მომდევნო ორი თვის ვადაში, ვალდებულია დაესწროს კომიტეტის სხდომას კომიტეტის წევრთა სიითი შემადგენლობის უმრავლესობის მოთხოვნით.

8. კომიტეტი განიხილავს კანონმდებლობით განსაზღვრულ თანამდებობის პირთა თანამდებობაზე არჩევის, დამტკიცების ან დანიშვნაზე თანხმობის მიცემის საკითხებს. კომიტეტი ადგენს წარმოდგენილი კანდიდატების შესაბამისობას კანონმდებლობის მოთხოვნებთან. ამ მიზნით, კანდიდატები ვალდებულნი არიან გამოცხადდნენ კომიტეტის სხდომაზე და კომიტეტს მიაწოდონ საჭირო ინფორმაცია სრულყოფილად, ასევე წარადგინონ სამოქმედო გეგმა. თავის მხრივ, კომიტეტი უფლებამოსილია მოიძიოს/გადაამოწმოს თანამდებობის პირების შესაბამის კანდიდატებზე საჭირო ინფორმაცია, მათ შორის, მათი ბიოგრაფიული ცნობების, შრომითი გამოცდილებისა და პროფესიული ცოდნის შესახებ ინფორმაცია.

9. კომიტეტი მის კომპეტენციას მიკუთვნებულ საკითხებზე ინფორმაციის მოსმენის, კონტროლისა და შემოწმების შედეგად შეიმუშავებს დასკვნას.

**თავი VI.**

**კომიტეტის საქმიანობის ორგანიზაციული უზრუნველყოფა**

**მუხლი 6**

1. კომიტეტის საქმიანობის უზრუნველსაყოფად იქმნება უმაღლესი საბჭოს კომიტეტის აპარატი, რომელიც წარმოადგენს კომიტეტისადმი დაქვემდებარებულ უმაღლესი საბჭოს აპარატის მუდმივმოქმედ სტრუქტურულ ერთეულს.

2. კომიტეტის აპარატი:

ა) მონაწილეობს კანონპროექტების, უმაღლესი საბჭოს დადგენილებებისა და სხვა გადაწყვეტილებათა პროექტების, კომიტეტის გადაწყვეტილებათა პროექტების შემუშავებაში, მათზე დასკვნების, შენიშვნებისა და წინადადებების მომზადებაში;

ბ) თავისი კომპეტენციის ფარგლებში ორგანიზებას უწევს უმაღლესი საბჭოს მიერ მიღებული კანონების, უმაღლესი საბჭოს ბიუროსა და უმაღლესი საბჭოს დადგენილებებით განსაზღვრულ დავალებათა შესრულების კონტროლს;

გ) კომიტეტში მოსამზადებელ კანონპროექტებზე, უმაღლესი საბჭოს დადგენილებებისა და სხვა გადაწყვეტილებათა პროექტებზე ორგანიზებული მუშაობის უზრუნველსაყოფად აგროვებს და ამუშავებს ნორმატიულ, მეთოდურ და საინფორმაციო-საცნობარო მასალებს;

დ) ორგანიზებას უწევს კომიტეტში მოქალაქეთა მიღებას, კომიტეტის წევრებთან ერთად განიხილავს მოქალაქეთა წერილებში, საჩივრებსა და განცხადებებში დასმულ საკითხებს, განსახილველად ამზადებს ცნობებს, წინადადებებს და დასკვნებს;

ე) ორგანიზებას უწევს კომიტეტის სხდომების, კომიტეტში სამუშაო თათბირებისა და საქმიანი შეხვედრების მომზადებას, უზრუნველყოფს მათი მსვლელობის სათანადო დაფიქსირებას დადგენილი წესით, ოქმით აფორმებს მიღებულ გადაწყვეტილებებს;

ვ) თავისი კომპეტენციის ფარგლებში თანამშრომლობს უმაღლესი საბჭოს აპარატის სტრუქტურულ ერთეულებთან, უმაღლესი საბჭოს კომიტეტებთან და ფრაქციებთან, აგრეთვე, კომიტეტის საქმიანობის სფეროში შემავალ სამინისტროებთან და სხვა უწყებებთან, ადგილობრივი თვითმმართველობის ორგანოებთან;

ზ) დადგენილი წესით აღრიცხავს, ანაწილებს, ამზადებს და აგზავნის კომიტეტში შემოსულ და კომიტეტიდან გასულ კორესპოდენციას.

თ) ასრულებს კანონმდებლობით, კომიტეტის, უმაღლესი საბჭოს აპარატის და კომიტეტის აპარატის დებულებებით განსაზღვრულ სხვა ფუნქციებს.

3. კომიტეტის აპარატის შემადგენლობაში შედიან საშტატო ნუსხით გათვალისწინებული მოხელეები და მოწვეული სპეციალისტები, რომელთა უფლება-მოვალეობები განისაზღვრება კანონმდებლობით, ამ დებულებით, აგრეთვე უმაღლესი საბჭოს აპარატისა და კომიტეტის აპარატის დებულებებით.